એવું કહે છે કે કાગડાને હસવું ને દેડકાના પ્રાણ જાય. આ કહેવત મગરની નગરયાત્રા માટે યથાર્થ ઠરતી જણાય છે. વિશ્વામિત્રીથી પાંચ પાંચ કિમી દુર સોસાયટીમાં જયારે કોઈ રખડું છોકરાં ઘરની બહાર જવા તૈયાર થાય છે ત્યારે મા કહે છે કે બકા, ના જઈશ, મગ્ગર આવી જશે. એમાંય બાઈક ઉપર જતાં એક-બે સવારને મગરે હાઉ કરીને બીવડાવ્યો છે ત્યારથી બાગ-બગીચા અને અવાવરું રસ્તાની ઝાડીઓ શોધતાં પ્રેમીજનો ઘરમાં રહીને મોબાઈલ વડે ઈ-ગુફ્તગુ કરવામાં જ સલામતી માને છે. કમાટીબાગમાંથી મગર પકડાયા પછી બપોરે મોઢા ઉપર રૂમાલ ઓઢીને આખો બાંકડો પચાવી પાડી ઘોડા વેચીને સુઈ જનારા ભેદી રીતે અદ્રશ્ય થઈ ગયા છે. આવી ઘટના ઉપર રામુકાકા કે ભટ્ટ અંકલ ફિલ્મ બનાવે એવી અપેક્ષા રાખવી વધારે પડતી ન કહેવાય.